## La Generalitat avança en la planificació de l’oferta pública d’ocupació 2025 amb novetats en promoció interna i un calendari d’exàmens anticipat

*** Els nous criteris permetran a les persones aspirants planificar amb més antelació la seua preparació i organització
* Es busca una avaluació més ajustada a les funcions del personal i una millora en la professionalització de la carrera administrativa**

La Direcció General de Funció Pública ha celebrat una reunió de la Mesa Tècnica de la Mesa Sectorial de Funció Pública amb els sindicats representats (UGT, CCOO, CSIF i Intersindical) per a avançar en la planificació de l’oferta d’ocupació pública corresponent a 2025.

Durant la sessió es va presentar el nombre estimat de convocatòries i les bases comunes que regiran els processos, així com un primer calendari orientatiu d’exàmens. “Per primera vegada, la Generalitat publicarà el mes de maig una previsió de dates de celebració de proves selectives, la qual cosa permetrà a les persones aspirants planificar amb més antelació la seua preparació i organització”, ha remarcat el director general de Funció Pública, Javier Lorente.

Un dels aspectes més rellevants tractats va ser la introducció de novetats en els processos de promoció interna, amb “Esta mesura busca una avaluació més ajustada a les funcions del personal i una millora en la professionalització de la carrera administrativa”, ha concretat Lorente.

Així mateix, es va presentar una actualització en els criteris del cos C1 - Administratiu Digital, en el qual es potenciaran de manera decidida les competències en tecnologies de la informació i la comunicació (TIC), en línia amb els desafiaments actuals i futurs de la transformació digital de l’Administració.

La Direcció General de Funció Pública va exposar, a més, propostes d’actualització de temaris, revisió dels criteris de valoració de les proves tant en l’Administració general com en l’especial, i millores en l’estructura i contingut dels cursos selectius inclosos en alguns processos.

“Amb esta reunió, la Generalitat reforça el seu compromís amb una planificació rigorosa, anticipada i participativa dels processos selectius, garantint l’accés a l’ocupació pública amb els principis de transparència, mèrit i capacitat”, ha conclòs el director general de Funció Pública.

Finalment, a través de la pàgina web de la Conselleria de Justícia i Administració Pública, es pot consultar el calendari de previsió de dates d’exàmens corresponents als processos selectius de l’OPO 2025, vinculats als procediments ja convocats en este enllaç: [https://breu.gva.es/b/m1bpr](https://cjusticia.gva.es/documents/90598607/392554703/CALENDARIO+AGRUPACION+CS.pdf/76539d5e-0697-0c11-8fde-919fb2445841?t=1747219548122).

Fecha: 14/05/2025